stanford-oval/wikipedia huggingface dataset:
משחקי מרוצי קארטינג

משחק מרוצי הקארטינג SuperTuxKart הכולל דמויות מעולם הקוד הפתוח
משחקי מרוצי קארטינג הם תת-סוגה של סימולציות מרוצים בהן השחקן משתתף בתחרויות מרוצים שונות ואמצעי התחבורה העיקרי הם מכוניות קארטינג או כלי רכב קטנים אחרים. במשחקי מרוצי הקארטינג מכניקת הנהיגה לרוב מופשטת, לרוב המשחק הוא מהיר בסגנון של משחקי ארקייד, לרוב ניתן להילחם ביתר השחקנים במהלך הנסיעה, יש בהם ולרוב הם כוללים מסוללי מרוצים עם מכושלים רבים ועם עיצובים צבעוניים יוצאי דופן בהם ניתן גם למצוא כלי נשק ו-Power Ups רבים. בעוד שהסוגה פותחה במקור בשנות השמונים היה זה המשחק Super Mario Kart, אשר יצא ב-1992, שתרם לכך שתת-הסוגה הפכה פופולרית במיוחד, וסדרת משחקי Mario Kart נותרה עודנה זיכיון משחקי מרוצי הקארטינג הפופולרי ביותר.
משחקי מרוצי הקארטינג הפכו עם השנים פופולריים במיוחד בין היתר משום שמכניקת המשחק פשוטה למדיי ולכן הם פונים לשחקנים בכל הגילאים ובכל רמות המיומנות.
משחקיות

המשחקים בסוגה לרוב מכילים מכניקת נהיגה מופשטת, ועיצובי מסלולים יוצאי דופן עם מכשולים רבים. לרוב הנהגים במכוניות הקארטינג במשחק הם דמויות בדיוניות מוכרות - לעיתים רבות מזכייניות מדיה מונפשות, והם נוסעים לרוב במכוניות קארטינג עם עיצובים יוצאי דופן המשקפים לעיתים רבות את האישיות של הדמות שנוהגת בו. במשחקי מרוצי הקארטינג לעיתים רבות ניתן לירות קליעים על כלי הרכב האחרים, לאסוף power-ups על מנת להשיג יתרון על היריבים, לעכב את התקדמותם של היריבים, או על מנת לבצע טכניקות מיוחדות על מנת לנסוע במהירות גבוהה יותר. בדרך כלל לכלי הרכב במשחקים הללו אין מקל הילוכים או דוושת מצמד.
ראוי לציין שמשחקי מרוצי הקארטינג נבדלים מסימולטורים של מרוצי קארטינג המדמים ברמת דיוק גבוהה מרוצי קארטינג ללא המשחקיות יוצאת הדופן של משחקים כמו Mario Kart.‏
היסטוריה

המשחק "Power Drift"(אנ'), אשר יצא ב-1988, היה משחק מרוצי הקארטינג הראשון. אף על פי כן, המשחק Super Mario Kart, אשר פותח על ידי נינטנדו ויצא ב-1992 עבור קונסולת המשחקים סופר נינטנדו, היה המשחק תרם לכך שמשחקי מרוצי הקארטינג זכו לפופולריות עצומה, וכמו גם היה משחק מרוצי הקארטינג הראשון שהכיל את האפשרות להילחם ביריבים במהלך המרוץ. המשחק גם היה איטי יותר ממשחקי המרוצים האחרים באותה התקופה בשל מגבלות החומרה, ובשל כך מפתחי המשחק בחרו שהמשחק יעסוק במרוצי מכוניות קארטינג במקום מכוניות מהירות יותר.
לאורך השנים פותחו משחקי מרוצי קארטינג רבים וגם הזיכיונות של קראש בנדיקוט, Nicktoons, אנגרי בירדס, סוניק הקיפוד, וסאות' פארק הפיקו בעבר גם משחקי מרוצי קארטינג עם הדמויות של הזיכיונות שלהם.
לאורך השנים עם ההתקדמות של הטכנולוגיה כל משחקי מרוצי הקארטינג הפכו להיות מבוססים על גרפיקת תלת-ממד, החלו לאפשר משחקים מקוונים מרובי משתתפים, ומכניקת משחק מורכבת יותר.
סדרת משחקי Mario Kart הייתה לסדרת משחקי הקארטינג המצליחה ביותר בסוגה לאורך השנים. בסוף העשור השני של המאה ה-21 המשחק Mario Kart 8 היה למשחק מרוצי הקארטינג שמכר הכי הרבה עותקים בכל הזמנים.
ראו גם

ערכים על משחקי מרוצי קארטינג
הערות שוליים

1 2  Gregory, Jason (2009-06-09). Game Engine Architecture. CRC Press. p. 19. ISBN 978-1439879184. נבדק ב-2014-11-27.
↑  Adedeji, Shola (2012-06-14). "The Kart Racing Genre". Gamelitist. אורכב מ-המקור ב-2014-12-11. נבדק ב-2014-12-02.
↑  Schwab, Brian (2009). AI Game Engine Programming. Cengage Learning. p. 192. ISBN 978-1584506287. נבדק ב-2014-11-27.
↑  Rogers, Scott (2014-04-11). Level Up! The Guide to Great Video Game Design. John Wiley & Sons. p. 502. ISBN 978-1118877210. נבדק ב-2014-11-27.
↑  "This Could be the Realistic Go Kart Simulator You've Been Waiting for". Carscoops. 2014-04-29.
↑  Kalata, Kurt (2012-08-26). "Power Drift". Hardcoregaming101.
↑  Masser, Jeff (2012). "A Brief History Of Kart Racing Games". Modojo. אורכב מ-המקור ב-2015-06-26.
↑  "From CTR to Nitro Fueled: Crash Bandicoot's 20-Year Racing Career". Comic Book Resources. 2019-09-29.
↑  Ryan, Jeff (2011-08-04). Super Mario: How Nintendo Conquered America. Penguin. ISBN 978-1101517635. נבדק ב-2014-11-27.
↑  Maxwell, Tom (2021-04-17). "'Mario Kart 8' Has Become the Best Selling Racing-Game Ever". Input Magazine.
| סוגות משחקי וידאו |
| --- | --- | --- |
| משחקי פעולה | משחק מכות (Hack and slash) • משחק לחימה • משחק פלטפורמה (משחק ריצה אינסופית) • משחק יריות (משחק ירי בגוף ראשון • Shoot 'em up • משחק יריות טקטי • משחק ירי בגוף שלישי • משחק באטל רויאל) |  |
| משחקי פעולה-הרפתקאות | משחק דמוי GTA • משחק התגנבות • משחק מטרוידבניה • משחק הישרדות-אימה |  |
| משחקי הרפתקה | משחק הרפתקאות גרפי • משחק הרפתקאות מבוסס טקסט • סרט אינטראקטיבי • רומן חזותי |  |
| משחקי תפקידים | משחק פעולה-תפקידים • Dungeon crawler • משחק תפקידים המוני ברשת • משחק תפקידים טקטי |  |
| משחקי אסטרטגיה | משחק אסטרטגיה בזמן אמת (הגנת מגדלים) • משחק אסטרטגיה מבוסס תורות • 4X • משחק ארטילריה ממוחשב • משחק זירת קרב מרובת משתתפים • משחק אסטרטגיה מקוון מרובה משתתפים בזמן אמת • משחק טקטיקה בזמן אמת • משחק טקטיקה מבוסס תורות • משחקי מלחמה ממוחשבים |  |
| משחקי סימולציה | סימולציות ניהול ובנייה (משחקי בניית ערים) • סימולציות חיים (סימולציות חברתיות • חיות מחמד וירטואליות) • משחק אלוהות • משחק ספורט ממוחשב • משחקי סימולציית כלי רכב (סימולציות טיסה • סימולציות טיסה בחלל • סימולציות מרוצים • משחקי מרוצי קארטינג • סימולציות רכבות) |  |
| סוגות אחרות | משחק חשיבה • משחק חינוכי • משחק התעמלות  • משחק וידאו מוזיקלי • משחק חברה ממוחשב • משחק שולחן ממוחשב |  |
| כללי | היסטוריה של משחקי הווידאו • משחק וידאו לשחקן יחיד • משחק מרובה משתתפים (Co-op • PVP) • משחק קונסולה • משחק מחשב • משחק ארקייד • משחק מובייל • משחק וידאו המבוסס על מיקום גאוגרפי • משחק מציאות מדומה • משחק רשת (משחק דפדפן • משחק רשת מרובה משתתפים • משחק רשת חברתית) • משחק מבוסס טקסט • משחק גלילה צדדית • משחקי עולם פתוח • משחק אינדי |  |
מכונות ארקייד של המשחק מריו קארט
משלחת מס' 24 לתחנת החלל הבין-לאומית

חברי המשלחת
תג המשלחת
תיאור תחנת החלל בזמן פעילות המשלחת
משלחת מס' 24 (באנגלית: Expedition 24) הייתה משלחת לתחנת החלל הבין-לאומית שפעלה מ-2 ביוני 2010 ועד ל-25 בספטמבר 2010. מפקד המשלחת היה אלכסנדר סקבורצוב מרוסיה. פעילות המשלחת נמשכה 115 ימים.
הרכב המשלחת

| שם | תפקיד | חללית הגעה | 2> 6.2010–17.6.2010 | 17> 6.2010–25.9.2010 | חללית חזרה | הערות |
| --- | --- | --- | --- | --- | --- | --- |
| רוסיה אלכסנדר סקבורצוב | מפקד המשלחת | סויוז TMA-18 |  |  | סויוז TMA-18 | מפקד טיסה של חללית "סויוז TMA-18", חבר משלחת מס' 23, מפקד משלחת מס' 24 |
| רוסיה מיכאיל קורניינקו(אנ') | מהנדס טיסה | סויוז TMA-18 |  |  | סויוז TMA-18 | חבר משלחת מס' 23, ו-24 |
| ארצות הברית טרייסי קולדוול דייסון | מהנדסת טיסה | סויוז TMA-18 |  |  | סויוז TMA-18 | חברה במשלחת מס' 23 ו-24 |
| רוסיה פיודור יורצ'יחין | מהנדס טיסה | סויוז TMA-19 |  |  | סויוז TMA-19 | מפקד טיסה "סויוז TMA-19", חבר משלחת מס' 24 ו-25 |
| ארצות הברית שאנון ווקר | מהנדסת טיסה | סויוז TMA-19 |  |  | סויוז TMA-19 | חברה במשלחת מס' 24 ו-25 |
| ארצות הברית דאגלס וילוק | מהנדס טיסה | סויוז TMA-19 |  |  | סויוז TMA-19 | חבר משלחת מס' 24 ו-25 |
פעילות המשלחת

פעילות המשלחת החלה ב-2 ביוני 2010 עם עזיבת חללית סויוז TMA-17 בה היה מפקד המשלחת מס' 23 אולג קוטוב וחלק מצוותו. בשלב ראשון המשלחת כללה אלכסנדר סקבורצוב, מיכאיל קורניינקו וטרייסי קולדוול דייסון שהיו חלק של ממשלחת מס' 23.
במשך כל פעילות המשלחת תחנת החלל הייתה מחוברת חללית מטען פרוגרס M-05M. היא התחברה לתחנת החלל במאי והתנתקה באוקטובר.
ב-5 ביוני הוצע עדכון גובה מסלול שלת חנת החלל בעזרת מדחפי מודול "זבזדה".
ב-8 ביוני הוצע עדכון גובה מסלול שלת חנת החלל בעזרת מדחפי חללית מטען "פרוגרס M-05M".
ב-17 ביוני לתחנת החלל הגיע חללית סויוז TMA-19 עם 3 חברי המשלחת החדשים. היא התחברה למודול "זבזדה".
ב-28 ביוני חללית סויוז TMA-19 התנתקה מתחנת החלל ולאחר טיסה של כ-30 דקות התחברה מחדש למודול "ראסווט". זו הייתה העגינה הראשונה למודול זה.
ב-2 ביולי חללית מטען פרוגרס M-06M התקרבה לתחנת החלל אך עגינה הופסקה עקב בעיה טכנית.
ב-4 ביולי בוצע ניסיון שני של עגינת חללית מטען פרוגרס M-06M שהתחברה למודול "זבזדה" עם אספקה חדשה בהיקף של 2,630 ק"ג. החללית התנתקה מתחנת החלל באוגוסט.
ב-27 ביולי קורניינקו ויורצ'יחין ביצעו פעילות חוץ-רכבית לחיבור מודול "ראסווט" למערכות תחנת החלל. הפעילות נמשכה כ-7 שעות.
ב-7 באוגוסט, 11 באוגוסט ו-16 באוגוסט בוצעו פעילויות חוץ-רכביות על ידי וילוק וקולדואל-דייסון. המטרה הייתה לתקן מערכת ויסות חום במודול "קווסט". לאחר עבודות שנמשכו כ-23 שעות המערכת תוקנה.
ב-19 באוגוסט בוצע שינוי גובה מסלול של תחנת החלל בעזרת מדחפי חללית מטען "פרוגרס M-06M".
ב-31 באוגוסט חללית מטען"פרוגרס M-06M" התנתקה ממודול "זבזדה" ועזבה את תחנת החלל.
ב-12 בספטמבר לתחנת החלל הגיע חללית מטען פרוגרס M-07M שהתחברה למודול "זבזדה" עם אספקה חדשה בהיקף של 2,515 ק"ג. החללית התנתקה מתחנת החלל בפברואר 2011.
ב-14 בספטמבר בעזרת מדחפי חללית מטען "פרוגרס M-07M" בוצע עדכון גובה מסלול של תחנת החלל.
ב-25 בספטמבר סקבורצוב, מיכאיל קורניינקו וטרייסי קולדוול דייסון נכנסו לחללית סויוז TMA-18 וחזרו לכדור הארץ. אחריות על תחנת החלל עברה למשלחת מס' 25.
חברי המשלחת ביצעו מספר רב של ניסויים מדעים בתחומים שונים.
משחק החיים (שיר של שרית חדד)

| דירוגים מקצועיים> ציוני ביקורות.מקור | דירוגים מקצועיים> ציוני ביקורות.ציון |
| --- | --- |
יוסי חרסונסקי: 
"משחק החיים" (מוכר בעולם כ-"Εμεις οι δυο ταιριαζουμε") הוא סינגל שהוקלט על ידי הזמרת הישראלית שרית חדד והזמר היווני ניקוס ורטיס. השיר יצא לאור ב-27 ביולי 2011, כסינגל השמיני מתוך אלבומה ה-20 שקרוי על שם מספרו, 20, על ידי חברת התקליטים אבי גואטה הפקות בע"מ.
השיר הגיע למקום הרביעי במדיה פורסט TV.
השיר יצא כסינגל רשמי ביוון.
רקע וכתיבה

השיר נכתב על ידי וסיליס יאנופולוס ודוד זיגמן, הולחן על ידי קיריאקוס פפדופולוס והופק על ידי יאניס קיפונידיס. השיר הוא שיר פופ המשלב בתוכו גם את סגנון המוזיקה המזרחית וגם את סגנון המוזיקה היוונית.
יוסי חרסונסקי סקר את השיר בחיוב, והעניק לו ארבעה כוכבי זהב מתוך חמישה בסך הכל.
הופעה

עם השיר הופיעו שרית חדד וניקוס ורטיס בשנת 2014, בהופעה שנכללה באלבום ההופעה - פעם בחיים: הופעה חיה באצטדיון בלומפילד. ההופעה הפכה לויראלית וצברה למעלה מ-2.2 מיליון צפיות.
באותו המופע שרו השניים גם את השיר "חוק החיים", שנכלל באלבומה החמישי של חדד, חוק החיים.
וידאו קליפ

הווידאו קליפ המלא שיצא עבור השיר פורסם ב-31 באוגוסט 2011. הקליפ מציג לאורכו שני מסכים האחד מציג את שרית חדד והשני את ניקוס ורטיס. לבסוף, שני המסכים מתאחדים וניתן לראות את השניים מופיעים עם השיר.
נכון ל-1 בספטמבר 2018, מונה הצפיות של הקליפ עומד על 4 מיליון צפיות, ומונה הצפיות של האודיו של השיר עומד על למעלה מ-5.8 מיליון צפיות.
מיקומי שיא

|   ‏‏‏  מצעדים ודירוגים (2011)> מדינה |   ‏‏‏  מצעדים ודירוגים (2011)> מצעד |   ‏‏‏  מצעדים ודירוגים (2011)> מיקום שיא |   ‏‏‏  מצעדים ודירוגים (2011)>  |
| --- | --- | --- | --- |
|  ישראל | מדיה פורסט ישראל | - |  |
|  ישראל | מדיה פורסט TV | 4 |  |
|  ישראל | רדיו אמצע הדרך | 18 |  |
מרי מונטגיו

| --- | --- |

 לידה:  15 במאי 1689 Holme Pierrepont, הממלכה המאוחדת 
 פטירה:  21 באוגוסט 1762 (בגיל 73) וסטמינסטר, ממלכת בריטניה הגדולה 
 שם לידה:  Mary Pierre 
 מדינה:  ממלכת אנגליה, ממלכת בריטניה הגדולה 
 מקום קבורה:  Grosvenor Chapel, Mayfair 
 בן או בת זוג:  אדוארד וורטלי מונטגיו 
 
ציור של ליידי מונטגיו על ידי האמן ג'ונתן ריצ'רדסון הצעיר, 1725
ליידי מרי וורטלי מונטגיו (באנגלית: Lady Mary Wortley Montagu, ‏15 במאי 1689 – 21 באוגוסט 1762) הייתה בת אצולה אנגלית, משוררת וכותבת מכתבים. ליידי מונטגיו זכורה בעיקר בשל מכתביה, במיוחד מכתבי הנסיעות שלה לאימפריה העות'מאנית, כאשת שגריר בריטניה בטורקיה. כתביה עוסקים באתגרים החברתיים של נשים בתקופתה ובצמיחה האינטלקטואלית והחברתית שלהן. מלבד הכתיבה שלה, ליידי מונטגיו ידועה גם בקידום החיסון נגד אבעבועות שחורות בבריטניה לאחר שובה מטורקיה.
קורות חייה

מרי וורטלי מונטגיו נולדה ב-15 במאי 1689, הבת הראשונה של אוולין ומרי פיירפונט. אביה התמנה לרוזן קינגסטון שנה לאחר לידתה. מרי פיירפונט הייתה אשתו הראשונה של אביה והיו לה שלושה אחים מאימה שנפטרה בשנת 1692. ליידי מונטגיו, גדלה אצל סבתה, מצד אמה עד שהייתה בת תשע ואז חזרה להתגורר עם אביה. היא לא קבלה חינוך רשמי בגלל היותה אישה אך למדה בספרייה של אביה ולימדה את עצמה לטינית. כמו בני דורה היא הושפעה מג'ון דריידן ורומנסות צרפתיות. בשנת 1710 היא תרגמה את אנכיירידיון (אנ') של הפילוסוף היווני אפיקטטוס מלטינית ושלחה עותק לבישוף של לונדון, גילברט ברונט, עם מכתב ארוך המגן על זכותה של האישה לחינוך פורמלי.
קורות חייה > נישואים והשהות בקונסטנטינופול

אדוארד וורטלי מונטגיו הכיר את ליידי מונטגיו מהתכתבותה עם אחותו. הוא הציע לה נישואים אך הצעתו נדחתה על ידי אביה שהציע מועמד אחר. אולם ליידי מונטגיו הייתה מאוהבת בגבר שלישי שכנראה לא הייתה יכולה להינשא לו. לאור המצב, היא ברחה עם מונטגיו ונישאה לו ב-1712. הנישואים לא היו מוצלחים לשני בני הזוג.
שיריה הראשונים הופיעו זמן קצר לאחר מכן, בשם הבדוי "גברת הנשיא".
בסוף 1714 מונה אדוארד מונטגיו לפקיד במשרד האוצר והמשפחה עברה ללונדון. ליידי מונטגיו הגיעה ללונדון בשנת 1715 והשתלבה אינטלקטואלית וחברתית בחברה הגבוהה. שם היא פגשה את המשורר אלכסנדר פופ שבתחילה העריץ אותה ואת כתיבתה אך יחסיהם הדרדרו בהמשך. בסוף 1715, ליידי מונטגיו חלתה באבעבועות שחורות ולהפתעם של אנשי החברה הגבוהה היא החלימה מהמחלה. בזמן שהייתה חולה, המוציא לאור, אדמונד קורל, פרסם שירים שלושה שירים שכתבה ושלושה שירים של פופ. שירים אלו תיארו את חיי החברה הגבוהה בלונדון. אחד השירים שלה היה יכול להפרש כהתקפה על קרולינה, נסיכת ויילס ולכן כאשר בעלה של ליידי מרי הוצב כשגריר בקונסטנטינופול היא נסעה עמו לברוח מהבושה.
ליידי מונטגיו כתבה את מכתבי השגרירות הטורקית (The Turkish Embassy Letters) בעת שהצטרפה לבעלה שהחזיק בשני תפקידים: שגריר האימפריה הבריטית בקונסטנטינופול ונציג של חברת הלבנט. משימתו המרכזית של השגריר מונטגיו הייתה, לוודא שהפעילות המסחרית תנוהל בצורה חלקה. אולם הוא לא הצליח להביא הפסקת אש בין המדינות הלוחמות, אוסטריה וטורקיה, והוחלף אחרי שנתיים.
עם שובה לאנגליה ליידי מונטגיו אספה את המכתבים שכתבה במהלך שהותה בקונסטנטינופול, ערכה וליטשה אותם לחוברת בשם מכתבי השגרירות הטורקית. הטקסט, אף שכתוב כסדרת מכתבים, נחשב יותר לספר מסע, מאשר אוסף של התכתבות אותנטית, שכן היא ערכה ביסודיות את מכתביה וכללה במכתבים גם קטעים מכתבי עת. המכתבים ממוענים לאנשים שונים ועוסקים בנושאים מגוונים: היא כתבה על השירה הטורקית לאלכסנדר פופ, על מחשבותיה על האסלאם לסופר האיטלקי אנטוניו שיינלה קונטי (אנ'), ומכתבים העוסקים בחייהן של נשים טורקיות לאחותה. המכתבים ממחישים את הלחצים של נורמות מעמד ומגדר בחייה של ליידי מונטגיו.
בכתיבתה הציגה עמדה ביקורתית לתיאור האופן בו המערך החברתי מעכב את התפתחותן האינטלקטואלית והחברתית של נשים. תפיסה זו, מיקמה אותה כאחת מאימהות הפמיניזם. במחקר ההיסטוריה והספרות כתביה מהווים דוגמה לכתיבה הנשית החילונית הראשונה על אודות האימפריה העותמאנית.
חיסון לאבעבועות שחורות

ליידי מונטגיו למדה על האפשרות להשתמש בנסיוב מוחלש של אבעבועות שחורות בעת ביקוריה אצל נשים ברחבי האימפריה העות'מאנית. במרץ 1718 היא נתנה לבנה, אדוארד, את הנסיוב בעזרתו של רופא השגרירות, צ'ארלס מייטלנד. עם שובה ללונדון, היא קידמה בהתלהבות את הנסיוב, אך נתקלה בהתנגדות רבה מצד הממסד הרפואי, משום שמקורו של הטיפול היה בטיפול עממי מזרחי. באפריל 1721, פרצה מגפת אבעבועות שחורות באנגליה, וליידי מונטגיו חיסנה את בתה, גם הפעם בסיועו של צ'ארלס מייטלנד. היא הצליחה לשכנע את מרקיזת ברנדנבורג-אנסבך להשתמש בנסיוב. שתי בנותיה של הנסיכה חוסנו וניצלו. בעקבות החשש מהחיסון, ליידי מונטגיו, כתבה תחת שם עט, בספטמבר 1722, מאמר המתאר את יתרונות החיסון. הצלחתה בהפצת החיסון קשורה במידה רבה לקשריה של ליידי מונטגיו עם משפחת המלוכה.
הערות שוליים

↑  Lady Mary Wortley Montagu | British author, Encyclopedia Britannica (באנגלית)
1 2 3 4 5 6  Poetry Foundation, Lady Mary Wortley Montagu, Poetry Foundation, ‏2019-01-23 (באנגלית)
1 2 3 4  Montagu, Lady Mary Wortley [nÃ©e Lady Mary Pierrepont (bap. 1689, d. 1762), writer | Oxford Dictionary of National Biography], www.oxforddnb.com (באנגלית)
1 2  Lady Mary Wortley Montagu, Lady Mary Wortley Montagu - Poet | Academy of American Poets, Lady Mary Wortley Montagu, ‏2000-07-18 (באנגלית)
↑  Robert Halsband, Pope, Lady Mary, and the Court Poems (1716), PMLA 68, 1953-03, עמ' 237 doi: 10.2307/459918
↑  Danielle M. Tuttle, Lady Mary Wortley Montagu as Critic of Feminine Cultural Constraints in the TURKISH EMBASSY LETTERS, The Explicator 75, 2017-01-02, עמ' 3–5 doi: 10.1080/00144940.2016.1273180
1 2  A. Secor, Orientalism, gender and class in Lady Mary Wortley Montagu‘s Turkish Embassy Letters: to persons of distinction, men of letters and c., Ecumene 6, 1999-10-01, עמ' 375–398 doi: 10.1191/096746099701556439
↑  Daniel J.R. Grey, Teresa Barnard (ע), ‘To bring this useful invention into fashion in England’: Mary Wortley Montagu as Medical Expert, British women and the intellectual world in the long eighteenth century, Farnham, Surrey, England: Routledge, 2015
1 2  Smith, Hannah, 1976-, Georgian monarchy : politics and culture, 1714-1760, Cambridge: Cambridge University Press, 2006, עמ' 93-94
| --- | --- |
בקרת זהויות :  NLI: 987007265390805171  PLWABN: 9810662245705606  BIBSYS: 90735943  BNE: XX1369961  BnF: cb119165942 (data)  CANTIC: a12285195  GND: 118736701  ICCU: CFIV047049  ISNI: 0000 0001 0866 5013  LCCN: n50004183  LNB: 000029150  MusicBrainz: 46f79abf-c179-4db3-b7c0-968f1775805e  NKC: nlk20000091914  NLA: 35359184  NLG: 73174  NSK: 000135569  NTA: 069405905  RERO: 02-A000115404  SELIBR: 207183  SNAC: w6xd1fqh  SUDOC: 027035492  TDVİA: montagu-lady-mary-wortley  Trove: 924705  VcBA: 495/34797  VIAF: 7394587   WorldCat (עם VIAF): 7394587 
לידי מונטגיו בלבוש מזרחי בציורו של ז'אן-אטיין ליוטאר, 1756
מסדר סנט לזרוס

הצלב של מנזר סנט לזרוס
סמל המסדר
המסדר הצבאי וההוספיטלרי של סנט לזרוס בירושלים, ובקצרה מסדר סנט לזרוס, הוא מסדר נוצרי שנוסד בארץ ישראל על מנת לטפל בצליינים וחולים, בעיקר אלו הסובלים מצרעת. בתקופה הצלבנית טיפל המסדר גם באבירים חולי צרעת ותפקד גם כמסדר צבאי נוצרי. בתום התקופה המשיך המסדר את פעילותו הרפואית באירופה, בעיקר בצרפת, אך גם במזרח התיכון.
שם המסדר

סנט לזרוס (בעברית: אלעזר הקדוש) הוא דמות במסורת הנוצרית. על-פי המסופר בברית החדשה שהה ישו בכפר בית עניה בביתו של שמעון המצורע (אנ'). ישו פגש במרתה, אחותו של לזרוס, שביקשה מישו לסייע לאחיה הגוסס. ישו התמהמה והאח נפטר. ישו עלה בצערו אל הקבר ולפני קהל רב של אנשים הצהיר כי "אלו שמאמינים בי לא ימותו, וגם אם מתו - ישובו לחיים". כשפתח את הקבר לזרוס יצא משם בריא ושלם.
לזרוס חי חיים ארוכים, ואחרי מותו של ישו והקמת הכנסייה על ידי פאולוס הפך לבישוף חשוב בכנסייה הצעירה. יש מאמינים כי לזרוס נקבר בביזנטיון, ועצמותיו הועברו לאירופה כחלק מהביזה של מסעות הצלב. עקב שובו מהמוות, ועקב האגדה על אורך חייו, הפך השם לזרוס לכינוי לאורך ימים והתחמקות ממוות, ומופיע כמשל ביצירות ספרותיות רבות.
ייסוד המסדר

ראשית המסדר ותחילת פעולתו מיוחסים לפעולות רפואיות הקשורות למחלת הצרעת שהייתה נפוצה - יחסית - במזרח התיכון. מוסדות לטיפול במצורעים - בעיקר לצורך בידוד מהחברה - היו קיימים במזרח עוד בטרם נוסד המסדר.
כיבוש ירושלים על ידי הצלבנים הביא למגע ישיר של האירופאים עם הצרעת הנפוצה במזרח. מסדר דתי נוצרי הוקם על מנת לטפל בחולים בצרעת ומושב מיוחד נקבע עבורם מחוץ לחומות ירושלים. מושב זה, שהתנהל כמנזר, נקרא על של לזרוס הקדוש וניצב בסמוך לחומה הצפונית בסמוך למקום השער החדש כיום. בית המצורעים נתן את שמו לכל מושבות המצורעים (באנגלית "בית לזר" - lazar house), שהוקמו בכל רחבי אירופה.
מסדר סנט לזרוס הוקם כדוגמת מסדר ההוספיטלרים שראשיתו באמצע המאה ה-11 בסביבות 1080. המסדר שגשג בירושלים והקים בה בית חולים שפעל תחת השלטון המוסלמי. על פי האתר הרשמי של המסדר, בשנת 1120 התפצל מסדר סנט לזרוס ממסדר ההוספיטלרים ועם היווסדו נקרא המסדר "המסדר ההוספיטלרי של סנט לזרוס". בספרו של יהושע פראוור "הצלבנים דיוקנה של חברה קולוניאלית" מצוין כי - הלכה למעשה - אין ביסוס היסטורי לטענות אלו מאחר שייסודו של המסדר לוט בערפל וסובל מחוסר תיעוד היסטורי.
שמו של המסדר מופיע לראשונה בתעודה המעניקה לו בעלות על באר בין השנים 1130–1145. בחותם המסדר נראה אדם הסובל מצרעת ובידו הוא אוחז רעשן - מאחר שהמצורעים היו חייבים להזהיר את הסביבה על נוכחותם.
בבית החולים או בסמוך לו נבנו קפלה ומנזר בשנת 1142.
על פי האתר הרשמי של המסדר, אבירים ממסדרים צבאיים, שלקו בצרעת והועברו לבית החולים של המסדר, אימנו את חברי המסדר באמנות הלחימה ועמדו בראש גוף חדש שנוצר - מסדר נוצרי צבאי של אבירים מצורעים שסמלו היה צלב בסגנון "מלטזי" הדומה לצלב ההוספיטלרי האדום - אך בצבע ירוק.
המסדר ומוסדותיו לטיפול במצורעים התפשט ומוסדות נוספים נבנו בטבריה, באשקלון ובביירות, ובקיסריה החזיק המוסד כנסייה.
מסדר צבאי

האזכור הראשון של המסדר כארגון צבאי מופיע במכתב מאת הנרי השני מלך אנגליה שנכתב בשנת 1159 ובו הוא מצהיר על מתן תרומה למסדר אליו הוא מתייחס בשם "אבירים ואחים של סנט לזרוס".
התבוסה הצלבנית בקרב קרני חיטין והתפרקות ממלכת ירושלים השפיעו גם על המסדר, שאיבד את בית החולים בירושלים ונאלץ להעתיק את פעילותו לעכו וקיבל תחת פיקודו מגדל בחומת העיר "מגדל סנט לזרוס" ובית חולים ברובע "מון מיזאר" על חוף הים בצפון העיר.
מסדר צבאי > קרב הירביה

לוחמים של המסדר השתתפו בתבוסה הקשה של קרב הירביה בשנת 1244, במהלכו לחמו שכם אל שכם עם לוחמים ממסדרים צבאיים של ממלכת ירושלים השנייה - מסדר אבירי היכל שלמה וההוספיטלרים. מספר הלוחמים שהשתתפו בקרב איננו ידוע אך בסיכומו של הקרב ספג המסדר הקטן מכה קשה כשכל הלוחמים נהרגו בקרב.
מסדר צבאי > פשיטה על רמלה

בשנת 1253, לאחר שהמסדר התאושש באופן חלקי מהמכה הקשה של קרב הירביה, יזם המסדר פשיטה למטרות שוד על העיר רמלה שהייתה תחת שליטה מוסלמית. הפשיטה נכשלה ומעט אבירי המסדר ניצלו בזכות התערבות לוחמיו של לואי הקדוש.
מסדר צבאי > נפילת עכו

המסדר החזיק נכסים בעכו ותחת אחריותו היה מגדל סנט לזרוס ובו שער בחומת העיר. ב-15 באפריל 1291 יצא כוח צלבני משער סנט לזרוס לגיחה כנגד הכוחות המוסלמיים שהטילו מצור על העיר. ב-18 במאי, לאחר 44 ימי מצור, נפלה עכו לידי הצבא הממלוכי ובכך בא הסוף על מדינת הצלבנים בארץ ישראל. ביחד עם האבירים הגולים יצאו פליטי המסדר לקפריסין.
מסדר צבאי > ייחודו של המסדר

המסדרים הצבאיים היו חידוש ותופעה מיוחדת לממלכת הצלבנים בארץ ישראל. בתופעה זו באו לידי ביטוי הערכים שהניעו את תנועת מסעי הצלב. בתוך תופעה זו מקום מיוחד שמור למסדר האבירים המצורעים בהיותו יוצא דופן ביחסו ויחס החברה הצלבנית כלפי המצורעים, וזאת בניגוד לחברה הנוצרית באירופה, שבה נשללו הזכויות והנכסים של המצורע.
מסדר סן לזר היה יוצא-דופן בכך, שהיה מורכב ממצורעים ומאנשים בריאים, אשר מילאו תפקידים דתיים וצבאיים, בראשו עמד מגיסטר שהיה מצורע ויותר מכך - במהלך שנת 1253 הורשה אדם בריא לעמוד בראש המסדר. לתופעה זו - מסדר דתי צבאי הנוטל חלק פעיל בפעילות המדינה שכם אל שכם עם אוכלוסייה בריאה, לא היה אח ורע באירופה של אותה תקופה, בה לא יכול היה מצורע למלא תפקידים ממלכתיים.
פעילות המסדר באירופה > ימי הביניים והרנסאנס

המסדר מצא את ביתו החדש בסמוך לעיר אורליאן בצרפת, במקום בו היו למסדר נכסים שהוענקו לו על ידי לואי השביעי, מלך צרפת עוד בשנת 1154. במקביל נוסד סניף של המסדר באיטליה על נכסים שהוענקו לו על ידי פרידריך השני, קיסר האימפריה הרומית הקדושה שנשא גם בתואר מלך ירושלים. פעילות המסדר התרחבה לטיפול בחולי צרעת בכל רחבי אירופה.
פעילות המסדר באירופה > ימי הביניים והרנסאנס > הסניף האיטלקי

עם תום המאה ה-16 החלה מחלת הצרעת להיעלם מאירופה והתיאבון האירופי למסעי צלב חלף עוד לפני כן, המוסדות האפיפיוריים לא ראו טעם רב בפעילות המסדר ואיחדו אותו עם פעילות מסדרים דתיים אחרים. הדוכס לבית סבויה קיבל את תואר מנהיג המסדר ששינה את שמו להמסדר של סנט מוריס ולזרוס (The Order of Saints Maurice and Lazarus) ולאחר איחוד איטליה הפך המסדר לאות כבוד ותואר אבירות איטלקי.
פעילות המסדר באירופה > ימי הביניים והרנסאנס > הסניף הצרפתי

בשנת 1608 אנרי הרביעי, מלך צרפת איחד את הסניף הצרפתי של מסדר סנט לזרוס עם מסדר "גבירתנו של הר הכרמל" (Our Lady of Mount Carmel). סיבת האיחוד איננה ברורה וייתכן שהיא נעוצות ביחסים המורכבים של המלך עם האפיפיור או לחלופין מחמת חששו של המלך מהתגברות כוחו של המסדר ההוספיטלרי.
למרות שהמסדר שמר על תוארו כמסדר צבאי הלכה למעשה היו חבריו - 100 במספר - אזרחים בעלי תואר אביר שעסקו בדיפלומטיה ותפקידים בירוקרטיים בשירות בית המלוכה הצרפתי.
פעילות המסדר באירופה > בעת החדשה

במהלך המהפכה הצרפתית פוזרו ב-30 ביולי 1791 כל מסדרי האבירים ובאותה שנה הולאמו כל נכסי המסדר. בסיום תהליך פירוק המסדר לא נותר ממנו אלא שמו וראש המסדר שעתיד היה לעלות לכס המלוכה כלואי השמונה עשר, מלך צרפת חילק תארים הקשורים למסדר לקדם את מטרותיו הפוליטיות הקשורות להחזרת בית בורבון לגדולתו.
המסדר המשיך להתקיים לאורך ההיסטוריה הסוערת של צרפת של המאה ה-18 והמאה ה-19 ולאחר שבית המלוכה הצרפתי איבד השפעתו ונותק הקשר עם שושלת בית בורבון, המשיך המסדר בפעולתו כמסדר אבירים העוסק בפעילות צדקה דתית שהתמקדה במתן סיוע לעולי רגל בארץ הקודש תוך שיתוף פעולה עם הפטריארכיה היוונית קתולית שאחדים מבכיריה מונו לתואר "מגן המסדר" ועמדו בראשו.
קשר זה נמשך אל תוך המאה ה-20 ובמהלך מלחמת העולם הראשונה ומלחמת העולם השנייה. חברי המסדר - בעלי תואר אצולה נוצריים - מתמקדים בפעילות צדקה רפואית באסיה ובאפריקה.
הערות שוליים

↑  שנת יסוד המסדר מצוינת בספרים רבים; למשל בספר David Nicolle, Knight Hospitaller, vol I p.5, Osprey 2001
1 2  יהושע פראוור, הצלבנים דיוקנה של חברה קולוניאלית, עמוד 354
↑
↑  The Domus Leprosorum in Crusader Jerusalem
↑  יהושע פראוור, הצלבנים דיוקנה של חברה קולוניאלית, עמוד 355
| --- | --- |
בקרת זהויות :  NLI: 987007266263205171  BNE: XX141553  BnF: cb13338800v (data)  GND: 2157571-X  ISNI: 0000 0001 2204 2007  LCCN: n90702534  NKC: kn20030612018  NLA: 35699642  NLP: a0000003322725  SUDOC: 035819774  VcBA: 494/6051  VIAF: 109145542379096641197   WorldCat (עם VIAF): 109145542379096641197